b"\n_START_ARTICLE_\nElba\n_START_PARAGRAPH_\nElba er en \xc3\xb8y 20 km utenfor Toscana i Italia. \xc3\x98ya er kanskje mest kjent for sitt jern, og som stedet Napoleon I ble forvist til i 1814. _NEWLINE_Den har et areal p\xc3\xa5 224 km\xc2\xb2 og ei kystlinje p\xc3\xa5 147 km.  Elba er den tredje st\xc3\xb8rste italienske \xc3\xb8ya og er en av De toskanske \xc3\xb8yene. Elba og de omliggende sm\xc3\xa5 \xc3\xb8yene (Pianosa, Capraia, Montecristo, Giglio og Giannutri) er del av Parco Nazionale Arcipelago Toscano, en italiensk nasjonalpark. \xc3\x98ya er en del av provinsen Livorno og dens om lag 30 000 innbyggere er (per 2007) fordelt p\xc3\xa5 de \xc3\xa5tte kommunene Portoferraio (12 020), Campo nell'Elba (4 435), Capoliveri (3 108), Marciana (2 245), Marciana Marina (1 891), Porto Azzurro (3 211), Rio Marina (2 152) og Rio nell'Elba (1 174).  Hovedstaden er Portoferraio hvilket kommer av porto (havn) og ferro (jern). Herfra er det fergehavn hvorfra man kan krysse Piombionokanalen til fastlandsbyen Piombino.  Det h\xc3\xb8yeste fjellet er Monte Capanne p\xc3\xa5 1 018 meter. Det best\xc3\xa5r av granodioritt og toppen kan p\xc3\xa5 et kvarter n\xc3\xa5s via heis fra byen Marciana._NEWLINE_Da argonautene stoppet her rundt 1200 \xc3\xa5r f.Kr., kastet de diskos med steinene p\xc3\xa5 stranden, if\xc3\xb8lge Apollonios Rhodios som levde p\xc3\xa5 200-tallet f.Kr. \xc3\x98ya kan ha blitt f\xc3\xb8rst befolket av stammefolket Ilvates fra Liguria, et folk som  f\xc3\xb8rst ble nevnt i skriftene til Titus Livius (59 f.Kr.\xe2\x80\x9317 e.Kr.) som bodde like ved, rett nordom Padova.  Ilvaterne  ga \xc3\xb8ya navnet Ilva, men senere kom grekerne seilende fra Fokaia rundt \xc3\xa5r 1000 f.Kr. De kalte \xc3\xb8ya \xce\x91\xce\xb9\xce\xb8\xce\xb1\xce\xbb\xce\xaf\xce\xb1 (Aethalia), som jo nesten er Italia, men ikke betyr annet enn sot fra de mange jernovnene de anla p\xc3\xa5 \xc3\xb8ya. Det meste av \xc3\xb8yas tr\xc3\xa6r gikk med til jernproduksjon, men de brakte  til gjengjeld vindruen Ansonica hit.  S\xc3\xa5 kom etruskerne rundt 800 f.Kr. som hadde etablert havnebyen Populonia ved dagens Piombino, der de hadde overtatt villanovakulturens teknologi for \xc3\xa5 smelte jern.  Etruskerne holdt p\xc3\xa5 med jern en tid, men dette var jo mot slutten av den europeiske jernalderen og etruskerne gikk snart over til andre materialer._NEWLINE_Etruskerne ble nedkjempet av romerriket som tok over noe etter 480 f.Kr. og \xc3\xb8yas jern ble viktig for rikets milit\xc3\xa6re opprusting, men ogs\xc3\xa5 som ei ferie\xc3\xb8y for eliten, litt som i dag.  Etter hvert forfalt romerriket i dekadanse og Elba ble invadert av Longobardene.  Navnet Elba fremkommer f\xc3\xb8rst i dialogene nedskrevet av Gregor I den store (540\xe2\x80\x93604) som ogs\xc3\xa5 nevner  biskop Cerbonius av Populonia (d\xc3\xb8d 570) som ble tvangsflyttet til Elba av \xc3\xb8stgoteren Totila som r\xc3\xa5dde p\xc3\xa5 fastlandet. S\xc3\xa5 kom etter hvert stadige angrep fra sarasenerene (muslimer), som da Mujahid al-Siqlabi etter \xc3\xa5 ha tatt Balearene og Sardinia i 1015, ogs\xc3\xa5  tok Elba.  \xc3\x98ya ble overtatt av byen Republikken Pisa p\xc3\xa5 fastlandet litt f\xc3\xb8r \xc3\xa5r 1100 e.Kr. og de forsterket festningsverkene ved Marciana, Rio og Capoliveri, steder der man for\xc3\xb8vrig finner etruskiske akropolis. Eierskapet av Elba gikk til Republikken Lucca (1160\xe2\x80\x931805). \xc3\x98ya ble overtatt av byen Genova i 1284 etter slaget om Meloria i 1284 da Pisas krigsfl\xc3\xa5te ble senket, men allerede i 1292 var \xc3\xb8ya igjen pisansk. _NEWLINE_Rundt 1395 gikk \xc3\xb8ya til Gian Galeazzo Visconti (1347\xe2\x80\x931402) som var f\xc3\xb8rste hertug i Hertugd\xc3\xb8mmet Milano (etablert 1395). Etter dennes d\xc3\xb8d gikk \xc3\xb8ya til Gerhardo Appliano (1370\xe2\x80\x931405) og familien Appiani regjerte et par \xc3\xa5rhundrer frem til 1735. Elba ble fortsatt stadig angrepet av tyrkere som Aruj, de raserte havnebyene. I 1548 fikk Cosimo I de' Medici lov av Karl V av Det tysk-romerske rike (sjef for Arag\xc3\xb3ns krone)  til \xc3\xa5 bygge festningsverket Cosimopoli p\xc3\xa5 ruinene av Fabricia og Ferraia. De tre borgene Falcone, Stella og Linguella er  forbundet med mur, og ble etter noe tid omd\xc3\xb8pt til Portoferraio, det som er dagens hovedstad.  Ellers var det p\xc3\xa5 Elba at vitenskapsmannen Niels Stensen (1638\xe2\x80\x931696) gjorde sine geologiske funn som ga sporen til moderne krystallografi.  Etter at Appiani-familien trakk seg tilbake i 1735, ble Elba overtatt av Konged\xc3\xb8mmet Napoli.  Etter freden i Lun\xc3\xa9ville 1801 ble \xc3\xb8ya gitt til Kongeriket Etruria som eide den ett \xc3\xa5r bare, for etter Fredstraktaten i Amiens 1802 ble den gitt til Frankrike.  _NEWLINE_Fra 4. mai 1814 til 26. februar 1815 var Elba eget fyrsted\xc3\xb8mme under Napoleon I, som hadde blitt forvist til Elba etter slaget ved Leipzig i 1813.  \xc2\xabKeiseren av Elba\xc2\xbb var jo fra nabo\xc3\xb8ya Korsika, men dro etter tre hundre dager tilbake til Paris der han p\xc3\xa5 nytt grep makten og fortsatte med en stor h\xc3\xa6r mot Waterloo. Etter Wienerkongressen 1814\xe2\x80\x9315 ble \xc3\xb8ya gitt til Storhertugd\xc3\xb8mmet Toscana, som etter Garibaldis samling ble innlemmet i det nye Konged\xc3\xb8mmet Italia i 1861."